
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
[bookmark: restart]1.	pozdravlja činjenicu da je Revizorski sud utvrdio pouzdanost godišnje računovodstvene dokumentacije Agencije Europske unije za osposobljavanje u području izvršavanja zakonodavstva (CEPOL) za financijsku godinu 2022., kao i njezinu zakonitost i pravilnost u svim značajnim aspektima; izražava žaljenje zbog toga što su nesukladni rashodi činili ukupno 4,2 milijuna EUR, čime je premašen prag značajnosti utvrđen za reviziju, što je rezultiralo uvjetnim mišljenjem Revizorskog suda o zakonitosti i pravilnosti plaćanja;
2.	pozdravlja činjenicu da su poduzete odgovarajuće korektivne mjere kako bi se odgovorilo na većinu opažanja Revizorskog suda iz prethodnih godina; napominje da Revizorski sud od 2020. svake godine iznosi opažanja u vezi s javnom nabavom koja se odnose na nedostatke i nepravilnosti; nadalje, napominje da su 2021. i 2022. ta opažanja odnosila na plaćanja; izražava žaljenje zbog toga što jedno opažanje iz prethodnih godina, koje se odnosi na javnu nabavu, još uvijek nije riješeno;
3.	ističe da CEPOL svojim aktivnostima osposobljavanja izravno dopire do samo malog dijela svoje ciljne populacije zbog relativno male veličine i godišnjeg proračuna; potiče Komisiju da provede evaluacijsku studiju izvedivosti spajanja CEPOL-a s drugim agencijama s istim nadležnostima;
4.	napominje da su osnova za uvjetno mišljenje Revizorskog suda o zakonitosti i pravilnosti plaćanja povezanih s računovodstvenom dokumentacijom bili zahtjevi za usluge i sva povezana plaćanja izvršena u okviru dvaju okvirnih ugovora; podsjeća na odgovor CEPOL-a da su, unatoč nedostacima u formalizaciji pravne obveze, službe naručene u skladu s potrebama i kontrolama CEPOL-a te da nije došlo do gubitka; nadalje, prima na znanje opažanje Revizorskog suda o nedostacima u provedbi okvirnog ugovora za obrazovne uredničke usluge 2022. i zaključak da su sva plaćanja u okviru tog okvirnog ugovora, koja su 2022. iznosila 152 655 EUR, nepravilna; izražava žaljenje zbog toga što su nalazi Revizorskog suda pokazali da iznos plaćenog rada nije odgovarao stvarno izvršenoj količini rada i da nije bilo ključnih revizijskih dokaza kojima bi se potkrijepili plaćeni iznosi; napominje da je CEPOL uveo korektivne mjere u pogledu utvrđenih nepravilnosti;
5.	pozdravlja činjenicu da je CEPOL 2022. proveo 418 aktivnosti osposobljavanja, u kojima je sudjelovalo 43 838 službenika tijela kaznenog progona, te je uspješno proveo 296 razmjena; nadalje, cijeni strateški dokument Stručne skupine za temeljna prava čiji je cilj uključivanje temeljnih aspekata u sve aktivnosti osposobljavanja; sa zadovoljstvom primjećuje da je 2022. organizirano ad hoc osposobljavanje o zaštiti istraživačkih novinara; pozdravlja posebne mjere osposobljavanja na temu zločina iz mržnje i širenja znanja o učinkovitim rješenjima za potporu žrtvama;
6.	podsjeća da osposobljavanje u području izvršavanja zakonodavstva na razini EU-a mora odražavati prioritete EU-a u skladu s potrebama država članica za osposobljavanjem i podupirati odgovor EU-a na teški i organizirani kriminal i druge prijetnje unutarnjoj sigurnosti, te da bi zaštita temeljnih prava trebala biti okosnica aktivnosti osposobljavanja CEPOL-a; prima na znanje aktivnosti osposobljavanja u području borbe protiv terorizma, uključujući financiranje terorizma, terorizma i vatrenog oružja te stranih terorističkih boraca, kao i aktivnosti usmjerene protiv ekstremizma i radikalizacije; poziva na više osposobljavanja o kibernetičkom kriminalu, kibernetičkoj forenzici, umjetnoj inteligenciji, zaštiti podataka, temeljnim pravima i borbi protiv rasizma na razini EU-a; poziva CEPOL da u svim svojim aktivnostima osigura potpunu transparentnost i potpuno poštovanje temeljnih prava i međunarodnog prava, posebno u svojim aktivnostima s trećim zemljama; 
7.	nadalje, cijeni činjenicu da je CEPOL održao niz internetskih seminara kao odgovor na rat u Ukrajini te je proveo posebnu ad hoc analizu potreba za osposobljavanjem; te da je CEPOL podupirao Ured ukrajinskog glavnog tužitelja u osmišljavanju osposobljavanja na temu obavještajnih podataka otvorenog koda te da je, kad je to bilo moguće, ponudio dodatna mjesta ukrajinskim sudionicima u aktivnostima osposobljavanja;
8.	prima na znanje snažnu suradnju s trećim zemljama, agencijama, tijelima i mrežama EU-a, posebno s Europolom, Eurojustom, Frontexom, Europskom mrežom za pravosudno osposobljavanje (EJTN), Europskom komisijom, EMCDDA-om, EUIPO-om, FRA-om, EASO-om i međunarodnim organizacijama kao što je Interpol.

